weeg | die Moukissie
Archive for the tag "weeg"
2007-05-18 'n Gedagte Mené, mené, tekél, perés (nr twee van drie)
Mené, mené, tekél, perés …?
Die laaste blare het begin val en soos 'n ruspe het die koue aan my klere begin knaag en ek voel hoe my lyf van 'n kant af weerloos raak. Maar dis net die begin.
Die skaal is soos die meeste ystergoeters onpersoonlik-koud tot op die punt waar dit amper brand. Waar dit 'n week terug nog net 'n glim op die horison was, is die toets hier. Die warm bed van my verlange krul temerig op as ek haar lakens verlaat en my tot die realiteit wend. Net soos die weduwee se kruik daardie laaste druppel uitbid, hunker ek vir nog net 5 minute maar weet ek dis nou eintlik klaar. Op. Niks meer oor nie …
Het ek maar net nog potte by die bure geleen … was daar dalk nog 'n bietjie ekstra sand vir hierdie uurglas. Maar helaas is dit nie so nie.
Ek trek die dag se opinies aan na aanleiding van die weerverslag en soek nog 'n mus wat darem by die skema pas. Hopelik sal die ruspes nie deur dié een vreet nie …
Jy weet, soms dra die opinie my en soms dra ek die opinie.
Vandag was opsie twee.
Dis snaaks – of eintlik nie snaaks nie – maar dat daar op een dag hierdie puisie van 'n knoppie groei wat jy van oral af kan voel en wat almal net wil druk. As jy weer sien is jy kinderlik nukkerig of net bloot onbetaamlik suur.
Daar was regtig netnou nog vrugte in hierdie mandjie, nou is net die groente oor. Met 'n terugkyk in volkleur, 20-20, is die oplossings ooglopend, eenvoudig, beskikbaar.
Veilig en filosofies hou ons goeters op 'n afstand, daar anderkant is hulle, nie hier by my nie. Nee, hier spook die rou verlate vrede van vergetelheid.
Maar ook net vir so lank.
Sien, dis die verskil tussen om die opinie te dra en om deur die opinie gedra te word. Dra jy hom, word hy swaar, ongeag hoe vleiend. Dra hy jou, is dit tien teen een waar. Gewoonlik is mense wat niks weet nie verantwoordelik vir die een.
Dis dan ook die doel van die toets, die weegbrug van die tyd kyk of jy dra of gedra word.
Dis nou onvermydelik. Ek kan nie verder gaan sonder om iets te sê oor die Een wat Alles gemaak het nie. Wie beter as die Een wat my gemaak het om 'n Opinie te lewer wat my deur die lewe kan dra? Dis hoeka net Sy opinie wat kan dra, Sy mening wat in my raaksien wat net Hy van weet en net ek kan uitleef! Nie iets sommer uit die lug uit met 'n rakleeftyd nie. Nie iets wat hoop om raak te beskryf nie.
Maar 'n inspuiting, iets wat kapillêr my wese van alkante af infiltreer om sodoende die integrale samestelling van my te smee om meer soos die weerkaatsing in Sy Woord te lyk. Daardie verandering wat net Hy teweeg kan bring. Flip, hoe kan ek dit anders stel dat dit wat Hy verander deur Sy opinie van my, nie een of ander winkelpop brigade is nie maar die diepste spilpunt van my belewenis omdraai.
Sy opinie is soos Sy wil vir my lewe: naarstigtelik op soek na my. Net om enige onduidelikheid uit die weg te ruim, dis soos om wegkruipertjie te speel maar met een aanpassing aan die reëls: Sodra jy klaar tot 10 getel het, spring almal uit hulle wegkruipplekkies uit en kyk wie jou eerste kan vang.
Wat gaan gebeur as jy dan deur die huis loop en skree "Waar is Jy …"; "Ek soek na Jou …"
Mat 7:11 As julle wat sleg is, dan weet om goeie gawes aan julle kinders te gee, hoeveel te meer sal julle Vader wat in die hemele is, goeie dinge gee aan die wat Hom bid!
"Toets-toets; een-twee; toets … Kan Iemand my hoor?"
Dan 5:26-28 Dit is die uitleg van die woord: Mené—God het u koningskap getel en daar 'n einde aan gemaak; tekél—u is op die weegskaal geweeg en te lig bevind; perés—u koninkryk is verdeel en aan die Meders en Perse gegee.